Nos Officialis Eduensis et Matheus canonicus Eduensis et terrarius de Sampigne notum facimus universis presentem cartulam inspecturis, quod in nostra presentia constituti Guido de Molendino Novo, Morellus et Gilotus filii ejus, vendiderunt et assignaverunt capitulo Eduensi viginti solidos Divion. censuales annuatim solvendos ad festum beatorum Germani et Remigii pro anniversario bone memorie Bertrandi cantoris Eduensis, pretio viginti librarum Divion. traditarum et solutarum in pecunia numerata Guidoni et filiis ejus supradictis super medietatem prati de villa et super medietatem noeriorum subtus Gratenum et super quodam pratum de la Chaume quod partitur cum Petro de Rua et super salices de Crotecu et super medietatem des soilluns medici: tali siquidem conditione apposita, quod nisi dicti viginti solidi ad dictum terminum solverentur, quicumque res predictas tenerent et possiderent tenerentur ad emendam septem solidorum tanquam pro censu non soluto et etiam res predicte cederentur in jus et proprietatem capituli Eduensis si cessaretur a solutione dictorum viginti solidorum usque ad festum beati Martini hyemalis proximo subsequens; quam siquidem venditionem et assignationem predictam laudavit et concessit Iohanna uxor Morelli predicti, promittentes nichilominus, prestito juramento, dicti fratres et pater eorum predictus se solvendos pacifice et quiete viginti solidos predictos capitulo memorato ad terminum supradictum et dictam venditionem et assignationem in perpetuum ratam et gratam habere et contra omnes fideliter et efficaciter garantire. In cujus rei testimonium ad petitionem omnium predictorum, nos officialis curie Eduensis sigillum, ego Matheus sigillum proprium presenti cartule apposuimus. Actum anno gratie Mº CCº quadragesimo septimo, mense Aprilis.